162. Սրանց մոտիկ, Ղարաքենդի եւ Ընջուի արեւմտյան կողմում կան հետեւյալ գյուղերը՝ Էշանը, Ճինկասը, Գանարցան (՞) , Ղարատաղլը, Չարթասը, Գաշին, Մաշատը, Բարիմքենդը, Խոտը, Սիսնիխը: Վերջինս արեւելյան կողմից մոտ է Շուշիին, իսկ նրա հարավում Ղարապուլագն է, սրանից հարավ՝ Մաշամատը, նրա վերջում՝ Սարգիսաշենը, որը հայ անվամբ հետաքրքրության է արժանի: Սրանցից արեւելք,Քենտիլան գետի ձախ կողմում, որը Արցախից Երասխ իջնող բոլոր գետերից ամենաարեւելյանն է, գտնվում են Զամախ-օղլուն կամ Աք-օղլուն գյուղավանն ու բերդը, արքայական ճանապարհի վրա, որը Երասխից եւ Սյունիքից տանում է Գանձակ: Սա թերեւս Դիզակի գլխավոր տեղն է, որը Վարանդայի երկայնաձիգ լեռնապարը արեւմուտքից անջրպետում է այս սահմանում, որի հյուսիսային ստորոտում նշվում են Սալման, իսկ արեւմտյան կողմում Թագավարդ գյուղերը: Հարավում են գտնվում Թախը, Թրախթիխը (Դրախտիկ՞): ՖԴրանց վերջում բարձրանում է Տախդա-տյուզ-թեփե լեռը, որի անունը հիշեցնում է մերձավորությունը Դիզափայտ լեռան հետ: Մեր նախնիների եւ ժամանակակիցների կողմից վկայվում է, որ այն այս կողմերում պետք է լինի, բայց կոնկրետ տեղը չի նշվում: Եթե այն հիշյալ լեռը չէ, թերեւս արեւմտյան կողմի Քիրեջը լինի, կամ հարավային կողմի Զիարեդը, որը, ըստ Սարգիս Ջալալյանի, բարձր, գեղեցիկ ու ծաղկազարդ լեռ է: